機簡堂自隠靜歸爲萬年主人訪余林下相與道舊因以述懷
作者：吳芾
朝代：宋

paragraphs: 吾鄉本仙窟，石井尤奇特。
民物生其間，古來蓋千億。
惟師與我家，所居共阡陌。
少小初無殊，長乃分儒釋。
術業雖不同，於道俱有得。
師爲方外遊，聲價已籍籍。
象教久衰微，頼師振業席。
爐鞴與鉗鎚，信有彌天力。
果續佛慧命，作大善知識。
我雖登禁涂，無功亦無德。
但有憂國心，徒勞竟何益。
掛冠歸林下，面亦無慚色。
知心獨有師，相視笑莫逆。
每思共談玄，傾倒此胸臆。
江浙遥相望，恨不生羽翼。
昨朝忽惠然，得得訪泉石。
一見雙眼明，歡喜幾折屐。
第念我與師，彼此頭顱白。
世路方艱難，老去合休息。
師既歸故鄉，不應復他適。
願言却世緣，來伴我幽寂。
相看成二老，永爲閭里式。